PTTEP ควงพันธมิตรคว้าสัมปทานปิโตรเลียม “อาบูดาบี” นำร่องตลาดตะวันออกกลาง
PTTEP ควงพันธมิตรคว้าสัมปทานปิโตรเลียม "อาบูดาบี" นำร่องตลาดตะวันออกกลาง
14 ม.ค. 2562

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ระบุว่า บริษัท PTTEP MENA Limited ซึ่งเป็นบริษัทย่อยของ ปตท.สผ. ร่วมกับบริษัท Eni Abu Dhabi B.V. ซึ่งเป็นบริษัทย่อยของ Eni ได้ชนะการประมูลแปลงสำรวจใน Abu Dhabi’s Open Block Licensing Round เพื่อรับสิทธิในการดำเนินการสำรวจและผลิตปิโตรเลียมในแปลงสำรวจ Offshore 1 และ Offshore 2 ซึ่งตั้งอยู่นอกชายฝั่งทะเลทางทิศตะวันตกเฉียงเหนือของรัฐอาบูดาบี สหรัฐอาหรับเอมิเรตส์
โดยได้มีลงนามในสัญญาสัมปทานกับ The Abu Dhabi National Oil Company (ADNOC) เมื่อวันที่ 12 มกราคม 2562 ตามสัดส่วนการลงทุนสำหรับบริษัท PTTEP MENA Limited ที่ร้อยละ 30 และบริษัท Eni Abu Dhabi B.V. (ผู้ดำเนินการ) ที่ร้อยละ 70
อนึ่งการลงทุนในแปลงสำรวจในสหรัฐอาหรับเอมิเรตส์ครั้งนี้ ถือเป็นความสำเร็จในการขยายการลงทุนของ ปตท.สผ. ในภูมิภาคตะวันออกกลาง ซึ่งเป็นพื้นที่ที่มีศักยภาพปิโตรเลียมสูงและเป็นไปตามกลยุทธ์การเสริมสร้างพันธมิตรทางธุรกิจของ ปตท.สผ ผ่านการร่วมทุนกับผู้ดำเนินการชั้นนำที่มีประสบการณ์ในด้านการสำรวจและผลิตปิโตรเลียม